Бірінші сыныптағы қалыптастырушы бағалау

«Мұғалім нені үйреткенін, оқушы не үйренгенін білуі керек» Е.Н.Ильин.

Оқу үдерісінде оқушыларды бағалау ең маңызды болып табылады. Біз оқушыларды дұрыс бағалаймыз ба? Курс өткенге дейін «Әрине, дұрыс!» деп жауап беруші едім. Дәстүрлі мектептерде бірыңғай бағалау ретінде жиынтық бағалау қолданылады. Оқу үдерісінің барлық қатысушылары тақырыпты өткеннен кейінгі қорытынды бағамен қанағаттандырылған.   
Көбінесе үздік оқитын оқушыларда - жақсы баға, ал нашар оқитындарда – өкінішке орай, төмен баға. «Оқушылардың оқуға деген ынталарын бағалау арқылы қалай арттыруға болады? Сыныптағы әр оқушының оқудағы жетістіктерінің өзгерістерін қадағалау үшін бастауыш сынып мұғалімі қандай жағдай жасау керек?» деген сұрақтарға білім берудегі жаңа әдіс-тәсілдерді тани отыра жауап таптым. Қалыптастырушы бағалаумен жақсы танысып, жаңа бағалау үдерісі бастауыш сынып оқушыларының білім алу үдерісін қызықты, танымды әрі қолжетімді ететініне көзім жетті. Қалыптастыру бағалау - оқушының мұғаліммен,ата-анамен, өз-өзімен қарым-қатынасын жақсартады, қорқыныш сезімін азайтады. Бірінші сынып оқушысы тек қана жауап беріп қоймай, тиісті бағасын алуға қорықпайды, сонымен бірге өзінің сыныптастарын әділ және шынайы бағалауға үйренеді. Қалыптастыру бағалау – оқу үдерісінің күннен күнге қалай өтіп жатқанын бақылаудың мүмкіндігі. Бұл мұғалімге сыныпта оқу үдерісі қалай өтіп жатқанын сараптауға, оны түсініп, білім берудегі әдіс-тәсілдерді өзгертуге мүмкіндік береді. Әрбір сабақта мұғалім әр оқушыға бағытталған түсінікті және айқын мақсаттар қойып, күтілетін нәтижені көруі керек, сонымен қатар әр оқушы сабақта не істеп, не білетінін түсінуі жөн. Қалыптастырушы бағалаудың маңызды бөлшегі – бағалаудың критерийлері. Бастауыш сыныпта бағалаудың критерийлерін мұғалім мен оқушы бірлесіп жасай алады. Тапсырманы орындамай тұрып, алдын ала берілген бағалау критерийлері оқушылардың күтілетін нәтижеге жетуге көмектеседі, өзін және жанындағы сыныптастарын әділ бағалауға мүмкіндік береді. Критерийлерді алдын ала оқушыларға таныстырып, оларға түсінікті тілмен түсіндіру керек. Олар оқушыларға қолжетімді болғаны жөн, яғни не тақтада, не плакатта жазылып тұруы керек. Оқушылардың сабақта бір-бірін немесе өзін-өзі бағалауы тек қана бағалау критерийлерінің қолданылуымен ғана өтуі керек. Қалыптастыру бағалауда кері байланыс міндетті түрде қолданылады. Мұғалім әрқашан оқыту үдерісіне түзетулер енгізіп отырады. Кері байланыс ауызша немесе жазбаша түрде болады. Жазбаша кері байланыс – жазбаша жазылған жұмысты тексеруден кейінгі мұғалімнің оқушыға беретін нақты ұсыныстары. Мен өзімнің тәжірибемде келесі әдістерді пайдаланамын: 1.«Динамикалық жұптар». Бұл жұмыс түрін өзгеріп отыратын жұптар арасында өткізуге болады, мұнда оқушылар бір-бірін тексеріп, жасалған жұмыстың кемшіліктерін ауызша жеткізеді немесе жауаптар үлгісін пайдаланады. 2. «Білемін – Қызығамын – Жасай аламын» кестесі бойынша жұмыс.   
3. «Плюс-минус-қызықты». Бағалау парақтарында әрбір оқушы өзін бағалап, білмегенді түртіп алу арқылы білім алудың деңгейі жазылады. 4. «Қолмен белгі беру». Мұны жаңа тақырып өткеннен кейін қолданамын. Бас бармақты көтергендер – бәрін түсінгендер, оң немесе сол жаққа бұрып көрсеткендер – жаңа тақырыптың кейбір тұстарын түсінбегендер, астына түсіріп көрсеткендер – жаңа тақырыпты мүлдем түсінбегендер болып саналады. Мұғалім бірден кімге қосымша көмек керектігін біледі.  5. «Бағдаршам». Үш түсті карточкалар қолдануды талап етеді: жасыл түс- «Маған барлығы түсінікті», сары түс – «Маған қосымша кеңес керек», қызыл түс – «Маған көмек керек». Менің оқушыларыма мұндай әдістер ұнайды. Сабаққа деген қызығушылықтары оянады, белсенділіктері артады. Бірақ қалыптастырушы бағалауды енгізген кезде кейбір мәселелерге тап болдым: мұғалімнің арнайы дайындығы (үлестірме материалдарын ойластыру, дайындау, тарату), сабақта уақыттың жетіспеушілігі, оқушылардың сөздік қорларының кедейлігі. Менің ойымша, уақыт өте келе, кейбір мәселелер шешіледі. Қалыптастырушы бағалауды енгізу оқыту үдерісіне деген көзқарасымды өзгертті. Шығыс халқының айтқаны бар: «Жылқыны суға әкелуге болады. Бірақ су ішкізуге болмайды». Ішкі қажеттіліктерді жаңғырту, белсенділікке шақыру – заманауи мұғалімнің міндеті. Бұл бағалау түрін дұрыс пайдалану арқылы мұғалім сыныптағы әр оқушының жетістікке жетуіне ықпал етеді.